tartuNLP/wikipedia-smugri-20251201 huggingface dataset:
Magne Dæhli

Magne Dæhli (s. 24. huhtikuuta 1987) on norjalainen suunnistaja ja MM-mitalisti.
Dæhli voitti nuorten MM-kilpailuissa 2005 kultaa viestissä sekä 2007 hopeaa pitkällä matkalla ja viestissä. Uransa ensimmäisissä aikuisten arvokilpailuissa EM-kisoissa 2012 Ruotsissa hän sijoittui sprintissä yhdeksänneksi ja oli keskimatkalla kahdestoista. Saman vuoden MM-kisoissa Dæhli sijoittui hopealle viestissä yhdessä Carl Waaler Kaasin ja Olav Lundanesin kanssa ja oli keskimatkalla seitsemäs. Vuokatin MM-kisoissa 2013 hän oli pitkällä matkalla viides ja viestissä kuudes. Vuonna 2014 hän oli sekä EM- että MM-kilpailuissa parhaimmillaan yhdestoista.
Invernessin MM-kisoissa 2015 Dæhli saavutti viestissä hopeaa Kaasin ja Øystein Kvaal Østerbøn kanssa sekä sijoittui keskimatkalla neljänneksi ja pitkällä matkalla 13:nneksi. Vuonna 2016 hän ylsi EM-kisoissa hopealle pitkällä matkalla ja viestissä. Samana vuonna hän voitti MM-kisojen viestissä kultaa Kaasin ja Lundanesin kanssa ja sijoittui sekä keskimatkalla että pitkällä matkalla kuudenneksi. Tarton MM-kilpailuissa 2017 hän voitti kultaa viestissä Lundanesin ja Eskil Kinnebergin kanssa ja sijoittui pitkällä matkalla neljänneksi sekä keskimatkalla yhdeksänneksi. Doksyn MM-kilpailuissa 2021 Dæehli saavutti pitkällä matkalla pronssia. 
EM-kilpailuissa 2018 Dæhli voitti kultaa viestissä sekä sijoittui yhdeksänneksi pitkällä matkalla ja 11:nneksi keskimatkalla. Saman vuoden MM-kilpailuissa hän voitti viestissä kolmannen maailmanmestaruutensa sekä sijoittui seitsemänneksi pitkällä matkalla ja 19:nneksi keskimatkalla.
Seuratasolla Dæhli edustaa Halden SK:ta. Hän oli mukana seuran voittaessa Tiomila-viestin vuonna 2012.
Gustav Bergman

Gustav Bergman (s. 4. joulukuuta 1990) on ruotsalainen suunnistuksen maailman- ja Euroopan-mestari, joka edustaa seuratasolla ruotsalaista OK Ravinenia.
Bergman voitti pitkällä matkalla ja viestissä nuorten maailmanmestaruudet vuonna 2009. Seuraavan vuoden nuorten MM-kisoissa hän suunnisti hopeaa voittaneessa viestijoukkueessa. Bergman pääsi ensimmäistä kertaa aikuisten arvokisoihin Falunin vuoden 2012 EM-kilpailuissa, joissa hän oli keskimatkalla viides ja pitkällä matkalla 27:s. Saman vuoden MM-kilpailuissa Lausannessa ruotsalainen oli kahdeksas keskimatkalla. Vuokatin MM-kilpailut 2013 Bergman avasi sprintin 17. sijalla ja pääsi mitaleille keskimatkan pronssillaan sekä viestissä hopeaa tuoneen joukkueen ankkurina.
Arvokisavoittajaksi Bergman nousi vuonna 2014, kun Ruotsi voitti miesten viestin sekä EM- että MM-kisoissa. Henkilökohtaisella keskimatkalla Bergman oli neljästoista EM- ja yhdeksäs MM-kilpailuissa. Vuoden 2015 MM-kilpailuissa Bergmanin parhaat saavutukset olivat viestin seitsemäs ja pitkän matkan kahdeksas sija. Vuoden 2016 EM-kilpailuissa hän saavutti hopeaa sprintissä ja keskimatkalla. Saman vuoden MM-kilpailuissa saaliina oli pronssia viestissä ja sprinttiviestissä sekä seitsemäs sija keskimatkalla ja 23. sija pitkällä matkalla. Vuoden 2017 MM-kilpailuissa Bergman kuului jälleen viestin pronssijoukkueeseen ja päätyi keskimatkalla kuudenneksi. Vuoden 2018 EM-kilpailuissa hän oli kymmenes sprintissä ja saman vuoden MM-kilpailuissa parhaimmillaan viides pitkällä matkalla. Vuonna 2019 Bergman voitti MM-kilpailuissa viestin ja oli keskimatkalla toinen. Vuonna 2021 Bergman oli EM-kilpailuissa mukana toiseksi tulleessa Ruotsin sprinttiviestijoukkueessa ja oli sprintissä jaetulla kolmannella sijalla. Vuoden 2021 MM-kilpailuissa Bergman voitti sprinttiviestin ja viestin maailmanmestaruuden. Keskimatkalla hän saavutti hopeaa. Vuoden 2022 MM-kilpailuissa Bergman oli sprintissä toinen. Lisäksi hän oli mukana Ruotsin voittaneessa sprinttiviestijoukkueessa. Viron EM-kilpailuissa 2022 Bergman oli keskimatkalla kolmas. Flims Flaaxin MM-kilpailuissa 2023 Bergman saavutti pronssia Ruotsin viestijoukkueessa.
O-ringen-rastiviikon Bergman on voittanut vuonna 2022.
Gustav Bergmanin vaimo on suunnistuksen moninkertainen arvokisavoittaja Helena Bergman, omaa sukua Jansson.
Tusshar Kapoor

Tusshar Kapoor (s. 20. marraskuuta 1976 Bombay, Maharashtra) on intialainen näyttelijä, joka työskentelee hindinkielisissä elokuvissa. Hän teki ensiesiintymisensä elokuvassa "Mujhe Kucch Kehna Hai" (2001) ja voitti parhaan miestulokkaan Filmfare Awards -palkinnon.
Perhe.
Tusshar Kapoor on näyttelijä Jeetendran ja tuottaja Shobha Kapoorin poika. Hänen sisarensa on tuottaja Ekta Kapoor. Kapoor sai sijaissynnyttäjän avulla pojan kesäkuussa 2016.
Touko Yrttimaa

Touko Nikolai Yrttimaa (s. 1947 Jalasjärvi) on suomalainen valokuvataiteilija ja graafinen suunnittelija. Hän toimi pitkään Yleisradion televisiouutisten kuvatoimittajana, grafiikan esimiehenä ja luovana tuottajana.
Yrttimaa opiskeli Taideteollisessa korkeakoulussa ja valmistui graafikoksi 1976 ja valokuvaajaksi 1979. Valokuvataiteen lisensiaatti hänestä tuli 1999.
Yrttimaa on opettanut Taideteollisessa korkeakoulussa, toiminut Valokuvagalleria Hippolyten ja Valokuvataiteen Seuran hallituksessa, Freelance-graafikot ry:n puheenjohtajana, Journalistiliiton valokuvaajatyöryhmän puheenjohtajana ja eettisen valiokunnan jäsenenä sekä Opetusministeriön kuvajournalismikoulutuksen kehittämistyöryhmässä. Hän on myös näytellyt pikkuosia muutamissa suomalaisissa elokuvissa.
1980-luvulla Yrttimaa kuvasi suomalaisen elokuvan filmitähtiä yhdessä Taneli Eskolan kanssa. Yrttimaa oli 1980–1990-lukujen vaihteessa yksi suomalaisen kuvamanipulaation ja kuvankäsittelyn edelläkävijöistä. Yhdessä Petteri Bülowin ja Juha Saaren kanssa hän piti toukokuussa 1990 Helsingin Laterna Magicassa näyttelyn "M – kaupunki etsii manipuloijaa," joka sittemmin kiersi muuallakin Suomessa. Yleisradion Quantel Paintbox -tietokoneella tehdyillä kuvamontaaseillaan taiteilijat kommentoivat muun muassa kansallista ja kansainvälistä politiikkaa. Työryhmä palkittiin Vuoden Kiila -palkinnolla.
Leskeksi vuonna 2018 jäänyt Yrttimaa seurustelee eläkkeelle jääneen tv-ankkuri Eva Polttilan kanssa.
Petteri Jokihaara

Petteri Jokihaara (s. 4. heinäkuuta 1992 Kokkola) on suomalainen jalkapalloilija, joka edustaa Kakkosessa pelaavaa kokkolalaista Gamlakarleby Bollklubbia. Hän on pelipaikaltaan oikea laitalinkki tai laitapuolustaja.
Jokihaaran kasvattajaseura on Gamlakarleby Bollklubb (GBK). Kaudeksi 2013 hän siirtyi Veikkausliigan IFK Mariehamniin. Jokihaara teki ensiesiintymisensä pääsarjatasolla 12. toukokuuta 2013 ottelussa Myllykosken Palloa vastaan. Jokihaara ei kuitenkaan pystynyt vakiinnuttamaan pelipaikkaansa joukkueessa, joten hän siirtyi Kakkosessa pelanneen Kokkolan Pallo-Veikkoihin riveihin kaudeksi 2014. Kahden KPVkauden jälkeen hän sirtyi kasvattajaseuransa Kakkosessa pelanneen GBK:n riveihin, jossa hän on pelannut kahdeksan kautta vuoteen 2024 asti.
Andros Townsend

Andros Darryl Townsend (s. 16. heinäkuuta 1991 Leytonstone) on englantilainen jalkapalloilija, pelipaikaltaan laitahyökkääjä. Hän edustaa Thaimaan Valioliigassa pelaava Kanchanaburi Poweria.
Townsend liittyi Tottenhamin junioriakatemiaan yhdeksänvuotiaana. Hän pelasi Tottenhamista lainalla yhdeksässä eri brittijoukkueessa. Tammikuussa 2016 hän siirtyi pysyvällä siirrolla Newcastle Unitediin 12 miljoonan punnan korvauksella. Kesällä 2016 Townsend siirtyi Crystal Palaceen. Hän pelasi Crystal Palacessa viiden kauden aikana 168 valioliigaottelua ja teki niissä 13 maalia, joista kuusi kaudella 2018–2019.
Heinäkuussa 2021 Townsend teki kaksivuotisen sopimuksen Evertonin kanssa. Hän pelasi kaudella 2021–2022 Valioliigassa 21 ottelua ja teki niissä kolme maalia. Kauden 2022–2023 hän oli keväällä 2022 FA Cupin puolivälierässä tulleen ristisidevamman takia sivussa ja pelasi kauden päätteeksi toukokuussa vain yhden ottelun Evertonin reservijoukkueessa.
Townsend teki lokakuussa 2023 vuoden loppuun saakka ulottuvan sopimuksen Valioliigaan nousseen Luton Townin kanssa. Joulukuussa hän teki kauden yhdeksännessä ottelussaan 1–0-voittomaalin kotikentällä Newcastle Unitedia vastaan. Hän pelasi Lutonin putoamiseen päättyneellä kaudella 27 liigaottelua. Elokuussa 2024 hän pelasi yhden mestaruussarjaottelun ennen kuin siirtyi turkkilaiseen Antalyasporiin, jossa pelasi kauden aikana 18 Turkin Superliigan ottelua. Hän siirtyi Thaimaan Valioliigan Kanchanaburi Powerin kesällä 2025.
Maajoukkueura.
Englannin maajoukkueen päävalmentaja Roy Hodgson valitsi Townsendin hieman yllättäen syyskuun 2013 MM-karsintaotteluihin Moldovaa ja Ukrainaa vastaan. Pelaamaan Townsend pääsi lokakuussa 2013 Montenegroa ja Puolaa vastaan ja hän teki maalin ensimmäisessä maaottelussaan. Toisen maaottelumaalinsa hän teki lokakuussa 2014 EM-karsintaottelussa San Marinoa vastaan ja kolmannen maaliskuussa 2015 ystävyysottelussa Italiaa vastaan. Viimeksi Townsend on pelannut maajoukkueessa marraskuussa 2016.
Samaki Walker

Samaki Ijuma Walker (s. 25. helmikuuta 1976 Columbus, Ohio) on yhdysvaltalainen aktiiviuransa lopettanut koripalloilija, pelipaikaltaan iso laitahyökkääjä.
Dallas Mavericks varasi Walkerin NBA:han 9. vuorolla . Walker pelasi NBA:ssa vuosina 1996–2006 edustaen kuutta eri seuraa. Hän voitti Los Angeles Lakersissa NBA:n mestaruuden keväällä 2002. NBA:n jälkeen hän pelasi muun muassa Venäjällä, Kiinassa ja Syyriassa.
Heikki Hannikainen

Heikki Juhani Hannikainen (31. joulukuuta 1915 Helsinki – 11. huhtikuuta 1989 Helsinki) oli suomalainen diplomaatti, koulutukseltaan filosofian maisteri. Hän oli suurlähettiläänä Perussa, Venezuelassa ja Kolumbiassa vuosina 1963–1967, ulkovaltojen lähettiläiden esittelijänä 1968–1972 ja suurlähettilänä Madridissa 1972–1978.
Hannikainen oli koulutukseltaan filosofian maisteri. Hän osallistui talvisotaan vänrikkinä ja tuli ulkoministeriön palvelukseen vuonna 1940. Hän sai vuonna 1968 diplomaattisen virka-arvon erikoislähettiläs ja täysivaltainen ministeri.
Heikki Hannikaisen isä oli ulkoasiainhallinnossa palvellut jääkärivärväri Lauri Hannikainen, joka kuoli tapaturmaisesti osallistuessaan vuonna 1921 Petsamon rajankäyntiin. Hänen isoisänsä oli säveltäjä P. J. Hannikainen. Heikki Hannikaisen lapsia ovat diplomaatti Heikki Hannikainen ja säveltäjä-pianisti Ann-Elise Hannikainen.
Nokiankivi

Nokiankivi on Nokian kartanon puistossa sijaitsevan kartanokappelin raunioiden yhteydessä oleva keskiaikainen hautakivi. Ei tiedetä, koska ja kenelle hautakivi on alun perin tehty, mutta kappeli itse ajoittuu 1500-luvun alkupuolelle.
Pystyssä oleva osittain lohjenneen hautakiven leveys on 70 cm, paksuus 7 cm ja korkeus 140 cm. Nokiankiveen on tehty tunnistamattomia hakkauskuvioita. Nokian kivi on aikoinaan maannut maassa yhdessä toisen kivilaa'an kanssa, jossa ei ollut jäljellä kuvioita. Apteekkari Daniel Skogmanin mukaan Nokian kiven alta kaivettiin "muutamia vuosia takaperin" (tieto vuodelta 1864), jolloin löytyi tiilestä muurattu, löydötön hauta. Skogman viittaa Carl Axel Gottlundin artikkelisarjan osaan, jossa haudasta kerrotaan löytyneen esineitä, kuten kultaisen medaljongin ja ristejä, ja kaivuuvuoden olleen noin 1827. Puutarhan kaivaukset olisivat tapahtuneet everstiluutnantti Berndt Fredrik Blåfieldin aikana, joka omisti kartanon vuosina 1807-33. Pastori Wilhelm Carlsson kertoo kivestä tarkemmin 1869 pitäjänkertomuksessaan mainiten kiven alta löydetyn ristin olevan edelleen Blåfieldin leskellä Turussa. Carlsson kertoo kansanperinteen yhdistävän kiven Matti Kurjen haudaksi.
Singaporen Grand Prix 2013

Singaporen Grand Prix 2013 (virallisesti 2013 Formula 1 SingTel Singapore Grand Prix) oli Formula 1 -kauden 2013 13. osakilpailu, joka ajettiin 22. syyskuuta 2013 Singaporen katuradalla Singaporessa. Radan pituus on 5,065 kilometriä ja kierroksia ajettiin 61.
Täksi vuodeksi rataan tehtiin muutoksia siten, että paljon kritiikkiä kuljettajilta kerännyt radan 10:n mutkan shikaanit muutettiin pelkäksi mutkaksi.
Vapaat harjoitukset.
Lewis Hamilton oli nopein ensimmäissä ja Sebastian Vettel toisissa vapaissa harjoituksissa. 
Kilpailu.
Kilpailu alkoi Sebastian Vettelin johdolla. Ensimmäisessä mutkassa Nico Rosberg pääsi hetkellisesti Vettelin ohi, mutta Vettel kuittasi kärkipaikan takaisin. Sen jälkeen Vettel ajoi sarjan nopeita kierroksia ja kasvatti johtonsa puoleen minuuttiin. Daniel Ricciardo ajaessa seinään kierroksella 23 kärkimiehistä Alonso ja Räikkönen tekevät varikkopysähdyksen joka osoittautuu myöhemmin oikeaksi valinnaksi. Rosbergin, Hamiltonin ja Webberin käydessä varikolla Alonso, Button, Räikkönen, Perez ja Hulkenberg livahtavat heidän ohi, samalla kun Vettel jatkaa oman varikkopysähdyksen jälkeen edelleen kärjessä. Sen jälkeen Webber, Rosberg ja Hamilton aloittavat ajamaan takaa heidän ohi päässeitä kuljettajia. Räikkönen etenee kolmanneksi hienolla ohituksella Buttonista, samalla kun Webberin johtama kolmikko ohittaa Hulkenbergin ja Perezin. Hetken kuluttua he saavuttavat jo Buttonin, mutta Webberillä tulee ongelmia vaihdelaatikkonsa kanssa joka syttyy palamaan viimeisellä kierroksella. Vettel ajaa voittoon, Alonso on toinen ja Räikkönen kolmas.
Aurelius Ambrosius

Aurelius Ambrosius on tarumainen hahmo, joka esiintyy Geoffrey Monmouthilaisen teoksessa "Historia Regum Britanniae". Geoffreyn mukaan Aurelius Ambrosius on kuningas Konstantinuksen poika, Uther Pendragonin veli ja kuningas Arthurin setä.
Aurelius kasvoi veljensä kanssa Bretagnessa, jonne he olivat paenneet vallananastaja Vortigernia. Vartuttuaan miehiksi veljekset palasivat Englantiin ja syöksivät Vortigernin vallasta. Aureliuksesta tulee tämän jälkeen kuningas. Hän kukistaa saksien päällikön Hengistin ja pystyttää Merlinin avulla Stonehengen muistoksi Hengistin surmaamille 460 ylimykselle. Pian tämän jälkeen Vortigernin poika myrkyttää Aureliuksen ja Uther seuraa veljeään valtaistuimella.
Historioitsija Gildas mainitsee teoksessaan "His De excidio et conquestu Britanniae" sotapäällikkö Ambrosius Aurelianuksen, ja Gildaksen kirja on ollut Geoffreyn innoittaja. Aurelius Ambrosiuksen mahdollisesta kuninkuudesta ei ole kuitenkaan mitään muita lähteitä kuin Geoffreyn lyhyt kuvaus "Historia Regum Britanniae" -teoksessa.
Teleskooppikalat

Teleskooppikalat (Giganturidae) on auloppikaloihin kuuluva heimo. Heimon lajeja tavataan syvistä vesistä lämpimistä ja lauhkeista valtameristä.
Lajit ja anatomia.
Teleskooppikalojen heimoon kuuluu 1 suku ja 2 lajia. Lajit ovat teleskooppikala ("Gigantura chuni") ja intianteleskooppikala ("G. indica"). Ne ovat pienehköjä ruumiinrakenteeltaan pitkulaisia kaloja, jotka saavuttavat korkeintaan 18–23 cm:n pituuden. Tyypillisiä teleskooppikalalajien piirteitä ovat teleskooppimaiset kookkaat ja eteenpäin suuntautuneet silmät, hyvin suuri silmien taakse ulottuva suu, kookkaat hampaat, ruumiin takaosassa sijaitseva selkäevä, kookkaat korkealla ruumiissa sijaitsevat horisontaalisesti suuntautuneet rintaevät ja voimakkaasti haarautunut pyrstöevä, jonka alimmat ruodot ovat pidentyneet. Teleskooppikalojen poikasilla on rasvaevä ja vatsaevät, jotka puuttuvat aikuisilta kaloilta. Heimon lajeilla ei ole uimarakkoa. Väriltään teleskooppikalat ovat hopeanharmaita. Teleskooppikalat ovat hermafrodiitteja.
Levinneisyys ja elintavat.
Teleskooppikalalajeja tavataan Atlantista, Intian valtamerestä ja Tyynestämerestä. Ne elävät tyypillisesti noin 700–3 000 metrin syvyydessä. Heimon kalojen ravintoa ovat kalat ja ne pystyvät saalistamaan myös itseään kookkaampia kaloja.
Ambrosius Aurelianus

Ambrosius Aurelianus oli 400-luvulla Britanniassa elänyt sotapäällikkö. Historioitsija Gildas mainitsee Aurelianuksen Britannian historiaa käsittelevässä teoksessaan "De excidio et conquestu Britanniae".
Gildaksen mukaan Ambrosius Aurelianus oli roomalainen, millä on ehkä haluttu korostaa Rooman valtakunnan myönteistä vaikutusta Britanniassa. Saksit surmasivat Aurelianuksen vanhemmat. Kun saksit olivat vetäytyneet, Aurelianus järjesti vastahyökkäyksen noin vuonna 460. Tästä alkoi sota, joka huipentui Mons Badonicuksen taisteluun.
Gildaksen mukaan Ambrosius Aurelianus oli ainoastaan paikallinen sotapäällikkö, mutta Geoffrey Monmouthilaisen teoksessa "Historia Regum Britanniae" esiintyy tarumainen henkilö nimeltään Aurelius Ambrosius, joka on kuningas. Geoffrey lienee saanut innoituksen hahmoon Gildaksen historiateoksesta.
Tvååker

Tvååker on taajama Varbergin kunnassa Hallandin läänissä Ruotsissa. Se on myös Tvååkerin pitäjän kirkonkylä, joka sijaitsee moottoritien E6/E20 varrella, noin 15 kilometrin päässä Varbergin keskustaajamasta kaakkoon.
Toponymia.
Kansanetymologian mukaan paikannimi olisi peräisin siitä, että kylässä olisi ollut "kaksi niittyä" (), yksi kirkon kummallakin puolen. Ruotsalainen paikannimisanakirja Svenskt Ortnamnslexikon vuodelta 2003 sen sijaan antaa nimelle toisen selityksen: Ensimmäinen tunnettu maininta kylän nimestä on vuodelta 1198 muodossa "Toaker"; nimen alkuosa "to" on paikallinen murresana, joka tarkoittaa "pellavaa". Näin nimen merkitys saattaa olla myös "Pellavaniitty".
Julkinen liikenne.
Tvååkerin kautta ajavat Varbergin ja Falkenbergin väliä liikennöivät bussilinjat 652 ja 653.
Koulutus.
Tvååkerissa on Bosgårdsskolanin peruskoulun ja Munkagårdsgymnasietin lukiokoulun lisäksi kirjasto ja urheiluhalli.
Urheilu.
Jalkapallossa Tvååkeria edustaa kilpasarjoissa vuonna 1920 perustettu Tvååkers IF sekä miesten että naisten joukkueilla, lentopallossa vuonna 1975 perustettu Tandem Volley-75 ja salibandyssa vuonna 1986 perustettu Tvååkers IBK, joka on parhaimmillaan pelannut 1990-luvulla ensimmäisessä divisioonassa.
"Innehåller för genomgång över de som brukar gårdar i Tvååker från 1600-talet och framåt"
Karl-Erik Ladau

Karl-Erik Gustaf Ladau (3. kesäkuuta 1916 Tampere – 9. syyskuuta 2009 Aitolahti, Tampere) oli suomalainen varatuomari, vakuutusyhtiö Varman toimitusjohtaja ja sodanaikainen SS-vapaaehtoinen.
Elämäkerta.
Ladaun suku on kotoisin Saksista ja hän polveutuu vuonna 1718 Ruotsissa aateloidusta everstiluutnantti Otto Reinhold Ladausta. Ladaun vanhemmat olivat liike- ja valtiopäivämies Karl Otto Reinhold Ladau ja Ida Karolina Stenman. 
Talvisodan aikana Ladau taisteli JR 7:ssä Summan lohkolla ja hän oli sodan päätyttyä eversti Aaro Pajarin adjutanttina. Ladau liittyi kesällä 1941 suomalaiseen SS-vapaaehtoispataljoonaan ja osallistui taisteluihin pataljoonan mukana aina Kaukasuksella saakka. Hän yleni SS-Hauptsturmführeriksi ja oli ensimmäinen suomalainen Waffen-SS:n komppanianpäällikkö. Kun pataljoona kotiutettiin Suomeen kesäkuussa 1943 Ladau palasi sen mukana ja palveli sitten Suomen armeijassa 26. tykkikomppanian päällikkönä 18. divisioonassa Karjalankannaksella. Hän haavoittui sotavuosina kaikkiaan seitsemän kertaa. Suomen armeijassa Ladau yleni majuriksi.
Ladau pääsi sotien jälkeen ylioppilaaksi 1945 Tampereen lyseosta ja suoritti ylemmän oikeustutkinnon Helsingin yliopistossa 1950. Hän sai varatuomarin arvon 1954.
Ladau oli ensin asianajajana "Mäkinen &amp; Salvénin" toimistossa ja toimi sitten vakuutusyhtiö Varman lakimiehenä. Hän toimi Varman apulaisjohtajana ja oli sittemmin Varman toimitusjohtajana 1953–1978 sekä Varman hallituksen puheenjohtajana 1962–1980.
Ladau oli Tampereen kaupunginvaltuutettuna 1969–1972 ja hän oli presidentin valitsijamiehenä vuoden 1968 presidentinvaaleissa.
Ladau toimi myös urheiluseura Tampereen Palloilijat puheenjohtajana aloittaen vuonna 1953. Hän oli seuran kunniapuheenjohtaja.
Kansallisarkiston vuonna 2018 tekemässä selvityksessä Ladau nimettiin mahdolliseksi teloituskäskyn antajaksi Kaukasuksella 31. joulukuuta 1942. Kyseisenä päivänä oli ammuttu seitsemän Toldzgunin kylän asukasta ja viisi puna-armeijan loikkaria. Ilmoituksen Ladausta oli tehnyt vuonna 1947 rikostaustainen SS-mies Paavo Merelä, joka oli Valpon kuulustelujen aikana ehdonalaisessa vapaudessa. Kansallisarkiston mukaan luotettavammassa tietolähteessä, SS-mies Jaakko Hintikan päiväkirjassa kerrotaan SS-pioneerijoukkueen teloittaneen kyseisenä päivänä viisi siviilivakoojaa ja kaksi muuta vankia Toldzgunin kylässä, mutta teloituskäskyn antajaa ei mainita. Selvityksen mukaan Paavo Merelä on ainoa, joka nimesi Ladaun teloituskäskyn antajaksi. Valpo ei pidättänyt Ladauta eikä häntä vastaan nostettu syytettä. Ladaun tytär Ulla Ladau-Harjulin otti kantaa Kansallisarkiston raporttiin vuonna 2019 toteamalla sen "raukkamaiseksi" ja kokonaisuudessaan turhaksi.
Vertaiskauppa

Vertaiskauppa (tai C2C, engl. "consumer-to-consumer") on kuluttajien välillä tapahtuvaa kaupankäyntiä, josta valtaosa tapahtuu verkkopalveluiden, kuluttajille suunnattujen ilmoittelulehtien sekä kirpputorien välityksellä.
Termiä vertaiskauppa on alettu käyttää kattokäsitteenä erilaisille palveluille ja kaupankäynnin tavoille, joille yhteistä on se, ettei kumpikaan osapuoli ole yritys tai muunlainen yhteisö vaan yksittäinen kuluttaja. Perinteisen tavaroita koskevan vertaiskaupan lisäksi verkossa on kokeiltu myös palveluiden tarjoamista ja jopa majoitusta koskevia vertaiskauppakonsepteja.
Suhde vähittäiskauppaan.
Vertaiskauppa ei perinteisesti ole ollut verotuksen piirissä, johtuen sen verraten pienestä volyymista esimerkiksi vähittäiskauppaan suhteutettuna. Vertaiskauppatoimija Huuto.netin vuonna 2013 ilmoittamien kasvulukujen perusteella vertaiskauppa näyttäisi kuitenkin olevan lisääntymään päin. Suomen suurin vertaiskauppatoimija on Tori.fi 2,4 miljoonalla kuukausittaisella eri kävijällään. Kasvun ennustamisen sijaan vertaiskaupan todellisen koon perusteellinen arviointi kuitenkin vaatisi useiden eri kauppa-alustojen lukujen sisällyttämistä laskelmiin.
Joillakin talousalueilla vertaiskaupan osuus saattaa olla hyvinkin merkittävä. Esimerkiksi Kiinassa arvioitiin vuonna 2011, että kuluttajien välinen kaupankäynti muodosti noin 80 prosenttia kaikesta verkossa tapahtuvasta kaupankäynnistä. 
Tuotteet.
Vertaiskaupassa vaihdetaan eniten sellaisia tuotteita, joita kuluttajat käyttävät itse vain jonkin aikaa, mutta joiden käyttöhyöty ei ole huomattavasti laskenut ostajan näkökulmasta. Tällaisia tuotekategorioita ovat muun muassa lastenvaatteet sekä autot. Lisäksi vertaiskaupassa käydään paljon kauppaa keräilyesineillä. 
Sanoma News on maaliskuussa 2013 rekisteröinyt käyttöönsä verkko-osoitteet "vertaiskauppa.fi" ja "vertaisverkkokauppa.fi." Sanoma News omisti Huuto.netin, kunnes myi sen ePrice Oy:lle vuonna 2019.
Rakkosammal

Rakkosammal ("Nowellia curvifolia") on maksasammallaji, joka on saanut nimensä rakkomaisista lehdistään. 
Ulkonäkö ja koko.
Rakkosammal on pienikokoinen sammal, joka voi esiintyä vaaleanvihreänä tai punaruskeana. Sen kylkilehdet ovat kaksiliuskaiset, koverat ja muistuttavat säkkejä, kun taas vatsalehtiä ei ole. Tämä sammal muodostaa nauhamaista kasvustoa. Rakkosammal on lyhyt, noin 1-2 senttimetriä pitkä ja kapea, alle 1 millimetrin levyinen. Se kasvaa maahan levittäytyvinä, mattomaisina kasvustoina. Rakkosammalta löytyy vanhoista havumetsistä, korvista, lammen rannoilta ja suon reunoilta kasvamassa lahoavilla puilla.
Vain harvat rakkosammallajit voidaan tunnistaa etäältä, mutta rakkosammal saattaa usein saada kokonaiset puunrungot punertaviksi ja se on silloin erittäin helposti tunnistettavissa. Tarkempi tutkimus paljastaa, että jokainen lehti on syvästi kovera. Yksittäiset verso-osat, jotka ovat 0,5–1 mm leveitä, voivat olla tummanpunaisia tai sekoitus punaista ja vihreää; osa versoista syvässä varjossa voi olla kokonaan ilman punaisia värejä. Lehdet ovat usein alle 1 mm leveitä ja pitkiä. Itiöpesäkkeet ovat todennäköisesti yleisiä, mutta niitä on vaikea havaita. Nimensä rakkosammal on saanut lehtiensä syvistä koveroista, jotka muistuttavat säkkejä ja voivat kerätä vettä.
Levinneisyys.
Suomessa rakkosammalta esiintyy maan etelä- ja keskiosassa Keski-Suomen ja Pohjois-Karjalan korkeudelle. Laji kasvaa yleisimmin vanhoissa metsissä tuoreilla ja lehtomaisilla kankailla sekä toissijaisesti myös korpien, rämesoiden ja muiden kangasmetsien vanhoissa metsissä. Rakkosammal elää lahopuulla ja on Suomessa taantunut vanhojen metsien ja lahopuun vähenemisen vuoksi.
Nykytila.
Rakkosammal on vaarassa lahopuun vähenemisestä metsissä sekä metsien ojituksista ja hakkuista, jotka kuivattavat metsien ilmastoa. Suurin osa tiedossa olevista rakkosammalen kasvupaikoista sijaitsee suojelualueilla.
Hansson

Hansson on tai on ollut muun muassa seuraavien henkilöiden sukunimi:
Hetkiä kaupungissa

Hetkiä kaupungissa on suomalainen kymmenosainen televisiosarja, joka sai ensi-iltansa Yle Teemalla syksyllä 2013.
Dokumenttia ja klubitaltiointeja yhdistelevässä sarjassa seurataan Kansallisteatterin näyttelijöiden, Anna Paavilaisen ja Marja Salon, vetämiä "Omatuntoklubeja", joissa kuka tahansa voi esiintyä ja tuoda esiin lahjakkuuttaan. "Omatuntoklubilla" lava on avoinna kenelle tahansa, maksimissaan 20 minuuttia per esiintyjä. Esittää saa aivan mitä tahansa. Musiikkia laidasta laitaan, tanssia, runoja, näytelmiä, mitä vain. Sisäänpääsymaksu omantunnon mukaan, tuotto hyväntekeväisyyteen.
Annan ja Marjan lisäksi jokaisessa jaksossa esiintyi DJ Vauvaukki -nimellä esiintynyt näyttelijä Eero Ritala. Jokaisessa jaksossa nähtiin myös valokuvaajakollektiivi 11:n lyhytelokuvia.
Sarja kuvattiin tammi–toukokuussa 2013.
Operaatio Hurrikaani (ydinkoe)

Operaatio Hurrikaani () oli ensimmäinen Britannian tekemä ydinkoe. Se tapahtui Länsi-Australian Monte Bellon saarilla, Tremouillen saarella 3. lokakuuta 1952. Aluetta suhteellisen lähellä sijaitsee Dampierin satama. Kokeen tyyppi oli muista edellisistä suuresti poikkeava. Siinä plutonium-pohjainen ydinlataus räjäytettiin laivaston aluksen sisällä. Kohteena oli fregatti HMS Plym. Tämän atomipommin kehitysprojektin pääsuunnittelija oli William G. Penney. Useat brittiläiset tiedemiehet olivat osallistuneet Yhdysvaltain Manhattan-projektiin. 
Vaikka oli kulunut jo seitsemän vuotta maailman ensimmäisestä, Yhdysvaltojen tekemästä ydinkoeräjäytyksestä, ja Neuvostoliiton vastaavastakin kolme vuotta, tämä ydinräjähde ei ollut niitä kehittyneempi. Hurricane oli hyvin pitkälle Fat Mania vastaava. Koelatauksen toivottiin olevan 30 kilotonnin luokkaa, mutta se jäi suunnilleen Trinityä vastaavaksi, eli alle 25 kT.
Englantilaiset saivat oman uraanimateriaalinsa Kanadasta ja myöhemmin Australiasta. Sen he jalostivat plutoniumiksi grafiitti-hidasteisessa, Calder Hallissa eli Windscalen ydinvoimalasta tulleista sivutuotteista eli ydinvoiman tuottamisen tuloksista; jalostuneesta hajoamisprosessin jäännöksestä. Ydintutkimuskeskuksina toimivat Harwell ja Aldermaston, sekä Kanadan kanssa yhteistyössä White Chalkin tutkimuslaitos.
Thomas ja Witts esittivät omassa teoksessaan, että briteiltä salattiin tietoja: siitäkin huolimatta, että heidän omia tutkijoitaan oli mukana Manhattan-projektissa. Erityisesti johtaja, kenraali Groves vastusti luottamuksellisten tietojen antamista briteille peläten tietovuotoja Neuvostoliitolle. Osaksi näistä syistä johtuen, brittien edustajia (eversti Cheshire ja tutkija Penney) ei päästetty ensimmäiselle, niin kutsutulle atomilennolle ("Erikoispommihyökkäys #13") eli Hiroshimaan kohdentuvaan hyökkäykseen.
Myöhemmin britit kirivät kiinni muita, niin kutsuttuja ydinmahtivaltioita, varsin nopeassa tahdissa. Britannia teki oman "Yellow Sun" -tyyppiseen vetypommin kehittelyyn liittyvän koesarjansa, eli Operaatio Grapplen: myös niinkin varhain kuin jo 1950-luvulla. Operaatio Mosaiikki (engl. "Mosaic") toteutettiin vuonna 1956 samalla (Montebellon saarten) alueella.
Rugbyn maailmanmestaruuskilpailut 1995

Vuoden 1995 rubgyn maailmanmestaruuskilpailut järjestettiin Etelä-Afrikassa 25. toukokuuta – 24. kesäkuuta 1995. Turnauksen voittajaksi ylsi lopulta isäntämaan joukkue, joka voitti jatkoajalle venyneessä loppuottelussa ennakkosuosikki Uuden-Seelannin. Turnauksen loppuottelu pelattiin Ellis Park Stadiumilla Johannesburgissa.
Turnauksesta tuli lopulta myös yhteiskunnallisesti tärkeä tapahtuma, joka yhdisti aiemmin apartheidin repimää Etelä-Afrikkaa. Maan presidentti Nelson Mandela ilmaisi julkisesti tukensa maajoukkueelle useaan otteeseen ennen kilpailuja, vaikka suuri osa maan tummaihoisesta väestöstä piti "Springboksia" eräänlaisena rotusorron jäänteenä ja valkoisen väestön joukkueena.
Clint Eastwoodin ohjaama elokuva ”"Invictus – voittamaton"” kertoo tapahtumista turnauksen ympärillä. Presidentti Mandelaa esittää elokuvassa Morgan Freeman ja Etelä-Afrikan kapteeni François Pienaaria näyttelee Matt Damon.
Alpay Özalan

Alpay Özalan (s. 29. toukokuuta 1973 Izmir Turkki) on pelaajauransa jo lopettanut turkkilainen jalkapalloilija ja nykyinen valmentaja. Pelipaikaltaan Özalan oli keskuspuolustaja.
Seurajoukkueura.
Pelaajauransa aikana Özalan edusti Altay SK:ta (23 ottelua, 1 maali), Beşiktaş JK:ta (148 ottelua, 9 maalia), Fenerbahçea (29 ottelua, 3 maalia), Aston Villaa (57 ottelua, 1 maali), Incheon United FC:tä (8 ottelua), Urawa Red Diamondsia (13 ottelua) ja 1. FC Kölniä (48 ottelua, 1 maali).
Maajoukkueura.
Turkin jalkapallomaajoukkueessa Özalan pelasi vuosina 1995–2005 kaikkiaan 90 ottelua ja teki niissä neljä maalia. Hän oli mukana Turkin joukkueessa myös vuoden 2002 MM-kisoissa sekä vuoden 1996 ja vuoden 2000 EM-kisoissa. 2002 MM-kisoissa hänet myös valittiin mukaan turnauksen tähdistöjoukkueeseen.
Valmennusura.
Pelaajauransa jälkeen hän on keskittynyt valmentamiseen ja kuuluu Siirtspor SK:n valmennusryhmään.
Hartmann von Aue

Hartmann von Aue, myös Owe, (n. 1160 – n. 1210) oli keskiyläsaksalainen minnelaulaja ja eepikko. Hänen runokertomuksensa "Erec" (noin 1185) ja "Iwein" (noin 1202) ovat osa kuningas Arthurin tarupiiriä, ja ne perustuvat ranskalaisen Chrétien de Troyesin kertomuksiin. "Der arme Heinrich" on vuodelta 1195.
Ensimmäisen eeppisen runoelmansa "Erec" Hartmann von Aue kirjoitti pian vuoden 1190 jälkeen. Seuraava oletetaan olevan ranskalaisen esikuvan mukainen legenda "Gregorius", Hänen tunnetuimmat teoksensa ovat "Der arme Heinrich", joka perustuu saksalaiseen kansansatuun. Tarinassa kuolemansairas ritari pelastuu, kun neito uhrautuu hänen puolestaan, sekä "Iwein oder der Ritter mit dem Löwen" (ennen vuotta 1203), joka "Erecin" tavoin kuuluu Artur-kuninkaan tarustoon. Hartmann von Aue on niin sanotun hovieepoksen parhaita edustajia. Hänen kertojanlaatunsa on miellyttävä, kieli on sujuva, ja hänen tyylistään tuli seuraavan taide-eepoksen esikuva. Hartmann von Auen laulurunot eivät ole saaneet samanlaista arvostusta. Kriittisen laitoksen Hartmann von Auen teoksista on toimittanut Fedor Bech, ja se julkaistiin 1866–1869.
Chrétien de Troyes'n teosten mukaelmissa "Erecissä" ja "Iweinissä" aiheena ovat ritarin velvollisuuksien ristiriidat. Hartmann von Aue on Gottfried von Strassburgin ja Wolfram von Eschenbachim rinnalla kolmas merkittävä Saksan keskiajan eeppinen runoilija.
Uuno Kailaan suomentamia näytteitä Hartmann von Auen tuotannosta sisältyy antologiaan "Saksan kirjallisuuden kultainen kirja", WSOY 1930.
Pilatus-Bahnen

Pilatus-Bahnen on sveitsiläinen matkailuyhtiö, joka toimii Pilatusvuorella, Luzernin lähellä Keski-Sveitsissä. Yhtiön kotipaikka on Alpnach, Obwaldenin kantonissa.
Historiaa.
Pilatus-Bahnen aloitti toimintansa rautatieyhtiönä 1880-luvulla. 
Toiminta.
Pilatus-Bahnen harjoittaa Pilatusvuoreen liittyvää matkailutoimintaa laaja-alaisesti. Yhtiö omistaa Pilatusbahn-rautatien Alpnachstadista sekä köysiradan Kriensistä Pilatus Kulmille. Vuorella on yhtiön kaksi hotellia sekä ravintoloita. Alempana rinteessä on lisäksi muita matkailupalveluja.
Derek Ringer

Derek Ringer (s. 11. lokakuuta 1956 Skotlanti) on brittiläinen entinen ralliautoilun kartanlukija.
Aktiiviurallaan Ringer tunnettiin parhaiten maanmiehensä Colin McRaen kartanlukijana. McRaen kanssa hän voitti myös maailmanmestaruuden kaudella 1995, parin ajaessa Subarulla. Seuraavan kauden päätteeksi parin tiet kuitenkin erosivat, ja McRaen vierelle istui walesilainen Nicky Grist.
Ringer palasi McRaen pariksi kaudelle 2003, mutta kaksikon yhteistyö jäi tuolloin vain yhteen kauteen. McRae menehtyi helikopterionnettomuudessa kotiseudullaan syyskuussa 2007, vain 39-vuotiaana.
Olavi Harva

Olavi Johannes Harva, vuoteen 1935 "Holmberg" (8. lokakuuta 1915 – 18. joulukuuta 1999) oli suomalainen kemisti. Harva oli Teknillisen korkeakoulun orgaanisen kemian professori 1960–1969 ja teknisen kemian professori 19690–1976.
Ennen korkeakoulu-uraansa hän toimi 1944–1956 Unilever-yhtymän palveluksessa ja Neste oy:n pääkemistinä 1956–1959. Hän tutki saippuateollisuuden ja öljynjalostuksen prosesseja.
Henrik Nuori

Henrik Nuori (28. helmikuuta 1155 - 11. kesäkuuta 1183) oli nimellisesti Englannin kuningas, Anjoun kreivi ja Normandian herttua. Hän oli toinen kuningas Henrik II:n ja Eleanoora Akvitanialaisen lapsista ja ensimmäinen ehdokas kruununperijäksi ensimmäisen lapsen Vilhelmin kuoltua lapsena. 
Lisänimen "Nuori" uskotaan johtuvan hänen ennenaikaisesta kuolemasta 28-vuotiaana vuonna 1183 tai asemasta Henrikin ensimmäisenä lapsena ja mahdollisena kruununperijänä, joka eli aikuisikään asti. Aikalaiset käyttivät sitä kuitenkin vain erottaakseen vallassa olevan Henrikin ja Henrik Nuoren, kuninkaan pojan.
Englannin kuningas.
Henrik II:n valtakausi oli kamppailua kruunusta isän ja poikien välillä. Henrik Nuori kruunattiin Englannin kuninkaaksi 15-vuotiaana 14. kesäkuuta vuonna 1170, mutta käytännössä hän ei juuri hallinnut. Henrik Nuori meni naimisiin Marguerite de Francen (1158–1197) kanssa lapsena jo 1160 ja hänet kruunattiin toisen kerran kuninkaaksi elokuussa 1172 menetettyään sitä ennen kruunun isälleen. Marguerite oli Ludvig VII:n tytär tämän toisesta avioliitosta Constance de Castillen kanssa, joten heillä oli yhteisiä sisaruspuolia, Marie de France ja Alix de France. 
Pian Henrik menetti kruunun uudelleen. Huhtikuussa 1173 Henrik II:n pojat Henrik Nuori, Rikhard ja Geoffrey nousivat isäänsä vastaan kapinassa, joka kesti noin 18 kuukautta ja päättyi lopulta poikien antautumiseen. Juhana, pojista nuorin, oli tuolloin vasta noin kymmenvuotias. Juhana oli Henrik II:n suosikki kruununperijäksi, Rikhard oli taas äitinsä Eleanooran vaihtoehto. Geoffrey kuoli 27-vuotiaana jouduttuaan turnajaisissa hevosen tallomaksi elokuussa vuonna 1186.
Kuolema.
Henrik Nuori kuoli 11. kesäkuuta vuonna 1183, 28 vuoden iässä ilmeisesti punatautiin.
İlhan Mansız

İlhan Mansız (s. 10. elokuuta 1975 Kempten Länsi-Saksa) on pelaajauransa jo lopettanut turkkilainen jalkapalloilija. Pelipaikaltaan hän oli hyökkääjä.
Seurajoukkueura.
Uransa aikana Mansiz edusti 1. FC Kölniä, Gençlerbirliği SK:ta (39 ottelua, 2 maalia), SV Türk Gücü Müncheniä, Samsunsporia (89 ottelua, 26 maalia), Beşiktaş JK:ta (66 ottelua, 36 maalia), Vissel Kobea (3 ottelua), Hertha BSC:tä (1 ottelu) ja MKE Ankaragücüa (9 ottelua, 4 maalia).
Maajoukkueura.
Turkin jalkapallomaajoukkueessa Mansız pelasi 21 ottelua vuosina 2001–2003 ja teki niissä seitsemän maalia. Hän oli mukana Turkin joukkueessa vuoden 2002 MM-kisoissa, jolloin hän oli tärkeässä roolissa tehtyään puolivälierässä Senegalia vastaan voittomaalin jatkoajalla ja voitokkaassa pronssiottelussa Etelä-Koreaa vastaan kaksi maalia.
Luistelu-ura.
Pelaajauransa jälkeen Mansiz ryhtyi harrastamaan pariluistelua. Hän asetti tavoitteekseen päästä edustamaan Turkkia vuoden 2014 talviolympialaisiin ja tämän onnistuessa hänestä olisi tullut ensimmäinen urheilija, joka on kilpaillut sekä talviolympialaisissa että jalkapallon MM-kisoissa. Luistelemaan Mansız oppi 33-vuotiaana osallistuttuaan luisteluaiheeseen televisio-ohjelmaan vuonna 2008. Ohjelman aikana hän rakastui opettajaansa Olga Bestandigovaan, jonka kanssa hän aloitti kilpailemisen vuonna 2013. Olympiapaikkaa ei tuolloin tullut, ja pari asetti uudeksi tavoitteekseen taitoluistelun EM-kisat Bratislavassa vuonna 2016 mutta sinnekään he eivät selvinneet.
Yrtti-iiso

Yrtti-iiso eli anisiiso ("Agastache foeniculum") on iisojen sukuun kuuluva laji. Se on monivuotinen yrtti. Sen siemenet voidaan kylvää suoraan avomaalle tai sitä voidaan esikasvattaa. Esikasvatus aloitetaan huhtikuulla. Se säilyy hyvin kuivattuna.
Ulkonäkö ja koko.
Kasvin korkeus vaihtelee 50–120 cm:n välillä. Lehdet sijaitsevat varressa vastakkain. Niiden reuna on sahalaitainen ja ne ovat pinnaltaan himmeitä. Kukinnot ovat väriltään violetteja.
Levinneisyys.
Kasvi on kotoisin Pohjois-Amerikasta. Sitä viljellään laajalti Venäjällä ja jonkin verran muualla Euroopassa.
Elinympäristö.
Yrtti-iiso viihtyy aurinkoisella paikalla kuohkeassa ja happamahkossa maassa.
Käyttö.
Yrtti-iisoa käytetään yrttiteesekoituksiin. Myös yksinomaan yrtti-iisosta voidaan tehdä teetä. Sitä käytetään myös maustekasvina lähinnä jälkiruokiin, mutta joskus myös pääruokiin.
Siitä voidaan käyttää sekä kukat että lehdet.
Rugbyn maailmanmestaruuskilpailut 2015

Vuoden 2015 rugbyn maailmanmestaruuskilpailut järjestettiin Englannissa 18. syyskuuta – 31. lokakuuta 2015.
Ottelut pelattiin 12 eri stadionilla ympäri Englantia ja lisäksi kahdeksan ottelua pelattiin Walesin pääkaupungissa Cardiffissa sijaitsevalla Millennium Stadiumilla. Turnauksen loppuottelu järjestettiin Englannin rugbyn päästadionilla, Twickenham Stadiumilla Lontoossa. Maailmanmestaruuden voitti Uusi Seelanti, joka kukisti loppuottelussa Australian.
Joukkueet.
12 joukkuetta pääsi suoraan lopputurnaukseen. Lisäksi 84 maata osallistui turnauksen karsintavaiheeseen, josta lopputurnaukseen eteni kahdeksan joukkuetta.
Lohkojen kaksi parasta etenivät puolivälieriin. Niiden lisäksi myös kolmanneksi sijoittuneet saavat suoran paikan vuoden 2019 MM-kisoihin.
Välierät.
 – 18–20
 – 15–29
Pronssiottelu.
 – 24–13
Loppuottelu.
 – 34–17
Bruno Pontecorvo

Bruno Pontecorvo, ven. Бру́но Макси́мович Понтеко́рво, Bruno Maksimovich Pontekorvo (22. elokuuta 1913 – 24. syyskuuta 1993) oli italialainen ydinfyysikko. Hän oli Enrico Fermin avustaja. Pontecorvo osallistui Yhdysvaltojen ydinaseprojektiin eli Manhattan-projektiin.
Sodan jälkeen Pontecorvo työskenteli vuodesta 1949 Britannian ydintutkimuslaitoksessa Hartwellissa, lähellä Oxfordia. Pontecorvo oli saanut Britannian kansalaisuuden vuonna 1948.
Loikkaus Neuvostoliittoon.
Pontecorvo oli perheensä kanssa lomalla Italiassa, mistä hän oli perheensä kanssa matkustanut SAS:n lennolla Tukholmaan 1.syyskuuta 1950. Pontecorvo oli naimisissa ruotsalaissyntyisen Marianne Nordblomin kanssa ja heillä oli kolme poikaa.
Pontecorvo matkusti perheineen 2. syyskuuta Aeron lennolla Bromman lentoasemalta Malmin lentoasemalle . Samalla lennolla matkusti kansanedustaja Johannes Virolainen. Perhe jatkoi matkaa bussilla Helsingin keskustaan. Matkustajina olivat myös Johannes Virolainen ja tämän puoliso Kaarina, joka oli tullut häntä vastaan Malmilla. Ruotsalaisen teatterin kulmalla Pontecorvo perheineen jäi pois bussista. Perhe lähti kahden tuntemattoman miehen kanssa klo 15.00 kohti Aeron toimistoa, joka sijaitsi Kalevankadulla. Mannerheimintien taksitolpalta perhe otti taksin, jolla he matkustivat Neuvostoliiton vuokra-alueelle Porkkalaan. Porkkalan rajalla vastassa oli kaksi neuvostovalmisteista Zim-autoa kuljettajineen, jotka veivät perheen rajan yli.
Lokakuussa tuli tieto Pontecorvon loikkauksesta Neuvostoliittoon länsimaalaisten sanomalehtien kautta.Tapaus nostatti varsinkin länsimaissa suuren kohun . Britannian viranomaiset pyysivät Suojelupoliisin apua Pontecorvon loikkauksessa, joka jäi kuitenkin selvittämättä . Kansainväliset lehdet väittivät, että Johannes Virolainen olisi avustanut Pontecorvoa loikkauksessa. Virolainen joutui vakuuttamaan kansainväliselle lehdistölle, ettei hänellä ollut mitään tekemistä tapauksen kanssa eikä mitään tietoa Pontecorvon liikkeistä.
Maaliskuussa 1955 Neuvostoliiton Tiedeakatemian talossa Moskovassa Bruno Pontecorvo astui kansainvälisen lehdistön eteen kädessään Neuvostoliiton passi. Pontecorvosta oli tullut Neuvostoliiton kansalainen vuonna 1952 . Hän liittyi Neuvostoliiton kommunistiseen puolueeseen vuonna 1955. Hänestä tuli Neuvostoliiton Tiedeakatemian jäsen vuonna 1958 . Vuonna 1963 Pontecorvo sai Leninin palkinnon. Vuonna 1967 Pontecorvo nimitettiin Baikonurin avaruuskeskuksen toiseksi johtajaksi.
Synnyinmaassaan Italiassa Pontecorvo kävi ensimmäistä kertaa loikkauksen jälkeen vuonna 1978 ydinfyysikkojen kansainvälisessä kokouksessa Roomassa. Myöhemmin Pontecorvo työskenteli Dubnan ydintutkimuskeskuksessa, jossa hänen ilmoitettiin kuolleen.
Guy de Chauliac

Guy de Chauliac (Guigonis de Caulhaco; n. 1300 – 25. heinäkuuta 1368) oli ranskalainen lääkäri ja kirurgian uranuurtaja. Hänen teoksensa "Chirurgia Magna" käännettiin useille kielille ja se antoi merkittäviä vaikutteita keskiajan lopun lääkäreille. 
Elämäkerta.
De Chauliac syntyi Chaulhacissa, Lozèren departamentissa. Tulevan lääkärin lapsuudenkoti ei ollut varakas, mutta pojan onnistui päästä koulutielle. De Chauliac opiskeli lääketiedettä Toulousessa ja Montpellierissä. Maisteriksi hän valmistui Pariisissa ja jatkoi anatomian opintojaan Bolognassa kuuluisan opettajan Nicola Bertuccion johdolla. 
Opintonsa päätettyään de Chauliac asettui Mendeen ja vähän myöhemmin Lyoniin. Hänen maineensa kiiri Avignoniin, missä paavit tuolloin asuivat. Paavi Klemens VI nimitti de Chauliacin henkilääkärikseen. Seuraavat paavit, Innocentius VI ja Urbanus V, jatkoivat de Chauliacin virkaa paavin henkilökohtaisena lääkärinä aina vuoteen 1363. De Chauliac kuoli Avignonissa vuonna 1368. 
Musta surma.
Musta surma saapui Avignoniin vuonna 1348. Suurin osa lääkäreistä pakeni kaupungista, mutta de Chauliac jäi hoitamaan virkaansa. Hän hoiti tartunnan saaneita ja kirjoitti kuvauksen sairauden etenemisestä. Hän väitti myös itse saaneensa tartunnan, mutta selvinneensä siitä. 
Mustaa surmaa pidettiin tartuntatautina, mutta tartunnan lähde pysyi tuntemattomana. Kansa syytti juutalaisia sairauden lähteeksi, mutta de Chauliac tuomitsi väitteet jyrkästi, käyttäen tieteellistä todistelua. Havaintojensa pohjalta de Chauliac erotti sairauden kahteen osaan: keuhko- ja paiseruttoon. Parannuskeinoksi hän suositteli huoneen tuuletusta, suonen iskemistä ja terveellistä ruokavaliota. 
Paavi Klemens VI oleskeli epidemian aikana Avignonissa ja vältti sairauden todennäköisesti henkilääkärinsä ohjeita noudattamalla. De Chauliac neuvoi paavia välttämään kaikkia vierailijoita ja pitämään asuinhuoneessaan jatkuvaa takkatulta.
Chirurgia Magna.
De Chauliac viimeisteli merkittävimmän teoksensa, "Chirurgia Magnan" Avignonissa vuonna 1363. Se jakaantuu seitsemään osaan ja käsittelee monia lääketieteen osa-alueita, kuten anatomiaa, sairauksia, lääkkeitä ja haavojen sekä murtumien hoitoa. 
Teoksessaan de Chauliac siteeraa useita lääketieteellisiä teoksia niin omalta ajaltaan kuin aikaisemmilta vuosiltakin. Kirurgian hän kertoo periytyvän jo Hippokrateen ja Galenoksen ajoilta ja arabien kehitelleen sitä eteenpäin. Kirurgiaa kehitelleistä arabilääkäreistä hän mainitsee nimeltä Ali ibn al-Abbas al-Majusin ja Muhammad Zakariya al-Razin. Lisäksi hän mainitsee Avicennan. 
Teoksesta tuli lääkäreiden keskuudessa suosittu ja se käännettiin englanniksi, hollanniksi, italiaksi ja oksitaaniksi.
Jadeveon Clowney

Jadeveon Clowney (s. 14. helmikuuta 1993 Rock Hill, Etelä-Carolina) on yhdysvaltalainen amerikkalaisen jalkapallon pelaaja, pelipaikaltaan puolustuksen ulompi linjamies. Hän pelaa NFL-liigan Seattle Seahawksissa, ja pelasi ennen ammattilaisuraansa yliopistojalkapalloa Etelä-Carolinan yliopiston joukkueessa.
Clowney oli ensimmäinen varaus vuonna 2014.
Jo ennen ykkösvaraustaan Clowney oli amatööristatuksestaan huolimatta Yhdysvaltain urheilupiireissä erittäin tunnettu hahmo. Hän on isokokoiseksi pelaajaksi äärimmäisen atleettinen ja nopea.
Äänihuulihalvaus

Äänihuulihalvaus on toisen äänihuulen hermon halvaus, jossa ääni muttuu käheäksi ja heikoksi, kun toinen äänihuuli ei enää liiku. Halvauksen voi aiheuttaa virusinfektio, kasvain tai kirurginen toimenpide kilpirauhasen, kaulan tai rintaontelon alueella..
Tyypillisiä oireita ovat äänen hiljaisuus ja käheys, äänekäs hengitys, hengästyminen, ruoan ja juoman meneminen ”väärään kurkkuun” ja yskimisen tehottomuus.
Halvausta tutkitaan katsomalla kurkkuun peilioptiikalla tai videostroboskoopilla ja tutkimalla kaulan aluetta tietokonetomografialla. 
Halvausta hoidetaan ääniterapialla ja joskus leikkauksella.
Hilding

Hilding on miehen etunimi. Nimi on muinaisskandinaavista alkuperää, taistelua tarkoittavan sanan "hildr" johdannainen ja tarkoittaa "taistelijaa".
Suomessa nimi Hilding on elokuuhun 2025 mennessä annettu noin 1490 henkilölle. Hildingin nimipäivä on suomenruotsalaisen kalenterin mukaan 28. elokuuta.
Rugby (auto)

Rugby oli vuosina 1923–1928 valmistettu yhdysvaltalainen automerkki. Rugby oli yksi Durant Motors Companyn automerkeistä, joka oli tunnuksia lukuun ottamatta täysin samanlainen kuin Durantin Star-merkkinen auto. Jotkut Rugby-autot valmistettiin oikealta ohjattavina ja auto oli suunnattu vientimarkkinoille. Star-automerkkiä amerikkalainen Durant Motors -autotehdas ei voinut käyttää Brittiläisen Kansainyhteisön maissa, koska näissä maissa kyseisen Star-nimen omisti brittiläinen Star Motor Company. Vuonna 1928 loppui sekä Star- että Rugby-autojen tuotanto ja siitä eteenpäin autot myytiin Durant-merkkisinä.
Suomessa Rugby oli parhaimmillaan myyntitilastoissa noin kymmenenneksi myydyin automerkki.
Fauzia Yusuf Haji Adan

Fauzia Yusuf Haji Adan on somalialainen poliitikko. Hänet nimitettiin marraskuussa 2012 Somalian ulkoministeriksi ja varapääministeriksi Abdi Farah Shirdon Saaidin kymmenhenkiseen hallitukseen. Adan piti nimitystään virstanpylväänä; hän on maan ensimmäinen nainen näin korkeassa asemassa. TrustLawin vuonna 2011 tekemässä selvityksessä Somalia nimettiin maailman viidenneksi pahimmaksi maaksi elää naisena.
Adan on aiemmin asunut pitkään Isossa-Britanniassa ja osallistunut Somalimaan politiikkaan. Somalimaa julistautui itsenäiseksi vuonna 1991 (saamatta kansainvälistä tunnustusta), ja Adan yritti rekisteröidä sinne samana vuonna poliittisen puolueen.
Adan oli ehdokkaana Somalian presidentinvaaleissa 15. toukokuuta 2022.
Flint (auto)

Flint oli vuosina 1923-1927 valmistettu yhdysvaltalainen automerkki. Flint-autoja valmistanut yhtiö oli Durant Motorsin omistama. Autotehdas sijaitsi Flintin kaupungissa Michiganissa. Muiden Durantin-valmistamien automerkkien tapaan Flint-autoissa oli runsaasti alihankkijoiden valmistamia osia. Kuusisylinterisen moottorin valmisti Continental ja korit teki Budd-yhtiö.
Taloudellisten vaikeuksien vuoksi Durant Motors lopetti Flint-autojen valmistuksen 1927.
Oli myös toinen Flint-autoja valmistanut tehdas, Flint Automobile Company, joka valmisti vuosina 1901-1903 vain 52 autoa 750-850 dollarin hintaan.
Star (auto)

Star oli vuosina 1922-1928 valmistettu yhdysvaltalainen automerkki. Star-autoa valmisti Durant Motors -autotehdas. Star oli Durantin halvimpaan autoluokkaan suunnattu automerkki, ja se kilpaili Fordin kuuluisan T-mallin kanssa.
Englannissa Star-autoja myytiin nimellä Rugby , koska myös Englannissa valmistettiin Star-merkkistä autoa. Tekijänoikeus- ja selvyyssyistä samassa maassa ei voinut myydä eri valmistajien samanmerkkisiä autoja.
Muiden Durantin automerkkien tapaan Star-autoissa oli runsaasti alihankkijoiden valmistamia osia. Aluksi Star-autoissa oli nelisylinterinen moottori, vuodesta 1926 lähtien valmistettiin myös kuusisylinterisiä Star-autoja.
Vuonna 1928 Star-autot myytiin Durant-merkkisinä ja Star-merkki katosi Durantin automerkkien luettelosta. Muita Durantin automerkkejä olivat Flint, Locomobile ja kuorma-automerkki Mason.
Lähteet.
Mobilisti Senior 2/2013
Mestarien liigan kauden 2013–2014 lohkovaihe

Jalkapallon Mestarien liigan kauden 2013–2014 lohkovaiheen ottelut alkoivat 17. syyskuuta ja loppuivat 11. joulukuuta 2013.
Arvonta.
Lohkovaiheen arvontatilaisuus suoritettiin 29. elokuuta 2013 Monacossa alkaen kello 19.45 (UTC+2).
Joukkueet oli jaettu neljään eri arvontakoriin rankingpisteiden mukaan. Hallitseva mestarijoukkue Bayern München on sijoitettu automaattisesti ykköskoriin. Samoista maista olevia joukkueita ei voi arpoa samaan lohkoon. Yhdellä ottelukierroksella on kaksi ottelupäivää, joista toisena pelaavat lohkojen A–D joukkueet ja toisena lohkojen E–H joukkueet. Jokaisessa arvontakorissa on kahdeksan joukkuetta, ensimmäisen korin joukkueet ovat rankingsijoilla 1–12, toisen 13–31, kolmannen 32–60 ja neljännen 63–171 sekä sijoittamattomat.
Seuraavat 32 joukkuetta selviytyivät lohkovaiheeseen:
Lohkot.
Joukkueet jaetaan kahdeksaan neljän joukkueen lohkoon, joissa lohkojen joukkueet pelaavat toisiaan vastaan koti- ja vierasottelun. Jokaisen lohkon kaksi parasta pääsevät pudotuspelien neljännesvälieriin. Lohkon kolmanneksi sijoittuvat pääsevät Eurooppa-liigan kauden 2013–2014 ensimmäiselle pudotuspelikierrokselle ja neljänneksi sijoittuvat putoavat pois.
Jos lohkoissa päädytään tasapisteisiin, lohkosijoitukset ratkaistaan seuraavasti:
Lohko B.
"Ottelu jouduttiin keskeyttämään 31. peliminuutin kohdalla rankan lumisateen vuoksi. Uusi ajankohta ottelulle ilmoitettiin olevan 11. joulukuuta 2013 kello 15.00 (UTC+2)."